b'\n_START_ARTICLE_\n\xc4\x8cedca\n_START_PARAGRAPH_\n\xc4\x8cedca je slap, ki se preliva po steni Makekove Ko\xc4\x8dne pri Jezerskem in je bil v preteklosti najvi\xc5\xa1ji slap v Sloveniji. Danes je vpisan v register naravne dedi\xc5\xa1\xc4\x8dine pod zaporedno \xc5\xa1tevilko 561._NEWLINE_Potok, ki tvori slap, se napaja z vodo staljenega snega izpod krnic Jezerske Ko\xc4\x8dne in Velikega kupa. Slap ni mo\xc4\x8dno vodnat, kar je posledica majhnega vodozbirnega zaledja. Slap je do skalnega podora spomladi 2008 s svojimi 130 m vi\xc5\xa1ine veljal za najvi\xc5\xa1jega v Sloveniji, za najvi\xc5\xa1jega pa so ga spoznali \xc5\xa1ele leta 1983. Do takrat je veljalo, da je najvi\xc5\xa1ji slap v Sloveniji slap Boka, ki pa je visok le 106 metrov. Zaradi taljenja snega ima \xc4\x8cedca najve\xc4\x8d vode obi\xc4\x8dajno od konca aprila do za\xc4\x8detka junija, konec poletja pa lahko ob\xc4\x8dasno tudi presahne._NEWLINE_Spomladi 2008 je zaradi obilnih padavin v maju in juniju ter taljenja snega vzno\xc5\xbeje stene zasul ogromen kup podornega materiala. \xc4\x8cedca je tako povsem spremenila svojo podobo. Zdaj je slap visok komaj 30 m, predvidevajo pa, da bo po\xc4\x8dasi spet postajal vi\xc5\xa1ji, \xc4\x8de ne bo pri\xc5\xa1lo do novih podorov._NEWLINE_Voda pod slapom ponikne v meli\xc5\xa1\xc4\x8du in pride na plano kot Mlinar\xc5\xa1ica.'